title: 2015 m. lapkričio 30 d. Komisijos įgyvendinimo reglamentas (ES) 2015/2206, kuriuo iš dalies keičiamas Reglamentas (EB) Nr. 1238/95 dėl mokesčių Bendrijos augalų veislių tarnybai

text:
1.12.2015

               LT

               Europos Sąjungos oficialusis leidinys

               L 314/22

         KOMISIJOS ĮGYVENDINIMO REGLAMENTAS (ES) 2015/2206
   2015 m. lapkričio 30 d.
   kuriuo iš dalies keičiamas Reglamentas (EB) Nr. 1238/95 dėl mokesčių Bendrijos augalų veislių tarnybai
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. liepos 27 d. Tarybos reglamentą (EB) Nr. 2100/94 (toliau – pagrindinis reglamentas) dėl augalų veislių teisinės apsaugos Bendrijoje (1), ypač į jo 113 straipsnį,
   pasikonsultavusi su Bendrijos augalų veislių tarnybos administracine taryba,
   kadangi:

               (1)

               Komisijos reglamento (EB) Nr. 1238/95 (2) 3 straipsnio 2 dalyje nustatyta, kad Bendrijos augalų veislų tarnybos (toliau – Tarnyba) pirmininkas gali leisti naudotis alternatyviomis mokesčių ir pridėtinių mokesčių mokėjimo formomis, be kita ko, pristatyti ar persiųsti patvirtintus čekius. Vis dėlto manoma, kad reikalavimas kaip mokėjimo formą naudoti patvirtintus čekius yra per didelė našta savininkams. Be to, būtina užtikrinti galimybę atsiskaityti elektroninėmis mokėjimo priemonėmis;

               (2)

               Reglamento (EB) Nr. 1238/95 5 straipsnio 1 dalimi reikalaujama, kad mokesčius ir pridėtinius mokesčius mokantis asmuo nurodytų savo vardą, pavardę ir tokio mokėjimo tikslą. Atsižvelgiant į tai, kad Tarnybai gali būti atliktas mokėjimas, kurį atlikusio mokėtojo tapatybės nustatyti ir grąžinti sumokėtą sumą tokiam asmeniui gali būti neįmanoma, būtų tikslinga, jei šios lėšos liktų Tarnybai kaip kitos pajamos;

               (3)

               Reglamento (EB) Nr. 1238/95 7 straipsnyje išdėstytos nuostatos dėl paraiškos mokesčio, mokėtino Tarnybai už paraiškų suteikti augalų veislių teisinę apsaugą Bendrijoje įforminimą, dydžio. Siekiant efektyviai, veiksmingai ir sparčiai nagrinėti paraiškas svarbu skatinti paraiškas teikti elektroninėmis priemonėmis, užpildant internetinę paraiškos formą. Dėl šios priežasties būtų tikslinga taikyti mažesnį paraiškos nagrinėjimo mokestį tais atvejais, kai paraiška užpildoma ir pateikiama elektroninėmis priemonėmis;

               (4)

               Reglamento (EB) Nr. 1238/95 7 straipsnio 2 dalies formuluotė, susijusi su padalinių įsteigimu ir nacionalinių įstaigų paskyrimu, turi būti suderinta su pagrindiniu reglamentu;

               (5)

               Reglamento (EB) Nr. 1238/95 7 straipsnio 7 dalimi reglamentuojamas paraiškų, kurios pagal pagrindinio reglamento 50 straipsnį nėra galiojančios, mokesčio grąžinimas. Atsižvelgiant į Tarnybos patirtį, įgytą su negaliojančių paraiškų suteikti augalų veislių teisinę apsaugą Bendrijoje įforminimu susijusių išlaidų srityje, tikslinga sumažinti Tarnybos imamą paraiškos mokestį;

               (6)

               Reglamento (EB) Nr. 1238/95 8 straipsniu reglamentuojami veislės techninės ekspertizės mokesčiai. 8 straipsnio 5 dalyje nurodytos ekspertizės ataskaitos apie techninės ekspertizės, kurią ekspertizės tarnybai buvo patikėta atlikti iki paraiškos dėl augalų veislių teisinės apsaugos Bendrijoje pateikimo datos, rezultatus atveju tikslinga aiškiai nurodyti, kad mokestį turėtų nustatyti Tarnybos pirmininkas pasikonsultavęs su Tarnybos Administracine taryba;

               (7)

               Reglamento (EB) Nr. 1238/95 12 straipsnio 1 dalies c punkte nurodyta, kad Tarnybos pirmininkas nustato mokesčius, susijusius su Tarnybos Oficialiuoju biuleteniu. Tarnybos Oficialusis biuletenis nebespausdinamas, periodiškai skelbiama tik elektroninė jo versija, kurioje pateikiama informacija, atitinkanti Tarnybos duomenų bazių turinį. Naudojant tokį skelbimo būdą nereikia specialių papildomų išteklių, todėl turėtų būti panaikintas specialus mokestis;

               (8)

               Reglamento (EB) Nr. 1238/95 13 straipsnio nuostatos susijusios su pridėtiniais mokesčiais. Patirtis parodė, kad papildomas Tarnybos darbas, nurodytas 13 straipsnio 1 dalyje ir 2 dalies b punkte, kurie susiję su veislių pavadinimų keitimu, kai tokie pavadinimai neatitinka nustatytų reikalavimų arba kai juos reikia keisti esant ankstesnei prieštaraujančiai trečios šalies teisei, yra įprastas ir jam atlikti papildomų išteklių nereikia. Todėl bet kokie pridėtiniai mokesčiai už tokį papildomą darbą yra nepagrįsti;

               (9)

               13 straipsnio 2 dalies a punkte nustatyta, kad Tarnyba gali skirti pridėtinius metinius mokesčius, jei nustato, kad savininkas nesumokėjo metinio mokesčio. Tokiais atvejais Tarnyba gali pradėti apsaugos panaikinimo procedūrą. Patirtis parodė, kad Tarnyba neskiria pridėtinio mokesčio už nesumokėtą metinį mokestį, todėl ši nuostata turėtų būti išbraukta;

               (10)

               Komisijos reglamento (EB) Nr. 1239/95 (3) 93 straipsnio 3 dalis ir 94 straipsnis nebuvo perkelti į Komisijos reglamentą (EB) Nr. 874/2009 (4). Todėl Reglamento (EB) Nr. 1238/95 14 straipsnio 3 ir 4 dalys, kuriose daroma nuoroda į tas nuostatas, turėtų būti išbrauktos;

               (11)

               todėl Reglamentas (EB) Nr. 1238/95 turėtų būti atitinkamai iš dalies pakeistas;

               (12)

               tikslinga nustatyti, kad siūlomi pakeitimai būtų taikomi nuo 2016 m. sausio 1 d., kad ši data atitiktų naujų Tarnybos biudžeto finansinių metų pradžią;

               (13)

               šiame reglamente nustatytos priemonės atitinka Bendrijos augalų veislių teisinės apsaugos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 1238/95 iš dalies keičiamas taip:

               a)

               3 straipsnio 2 dalis iš dalies keičiama taip:

                           i)

                           a punktas pakeičiamas taip:

                                       „a)

                                       čekių, kurie išrašyti Tarnybos vardu eurais, pristatymas ar persiuntimas;“

                           ii)

                           d punktas pakeičiamas taip:

                                       „d)

                                       mokėjimas elektroninėmis mokėjimo priemonėmis – kortele arba tiesioginiu debetu.“

               b)

               5 straipsnis papildomas šia dalimi:
               „3.   Jeigu pateikus užklausą atitinkamam bankui negalima patvirtinti mokėjimą atlikusio asmens tapatybės, o suma negali būti grąžinta konkrečiam asmeniui, tokia suma laikoma kitomis pajamomis, atsižvelgiant į Tarnybos vidaus finansinėse nuostatose, kurios nurodytos pagrindinio reglamento 112 straipsnyje ir kurias priėmė Tarnybos Administracinė taryba, nustatytus terminus.“

               c)

               7 straipsnis iš dalies keičiamas taip:

                           i)

                           1 ir 2 dalys pakeičiamos taip:
                           „1.   Pareiškėjas dėl augalų teisių finansinės apsaugos (toliau – pareiškėjas) sumoka 450 EUR paraiškos, pateiktos Tarnybos elektroninėje paraiškų teikimo sistemoje užpildžius internetinę formą, įforminimo mokestį.
                           Pareiškėjas sumoka 650 EUR paraiškos, pateiktos kitu būdu nei Tarnybos elektroninėje paraiškų teikimo sistemoje, įforminimo mokestį.
                           2.   Pareiškėjas atlieka reikalingus žingsnius paraiškos mokesčiui sumokėti pagal šio reglamento 3 straipsnį iki tos dienos arba tą dieną, kurią paraiška pateikiama tiesiogiai Tarnyboje arba viename iš padalinių ar nacionalinių įstaigų, įsteigtų ar paskirtų remiantis pagrindinio reglamento 30 straipsnio 4 dalimi.“

                           ii)

                           7 dalis pakeičiama taip:
                           „7.   Jei paraiškos mokestis gaunamas, bet paraiška nėra galiojanti pagal pagrindinio reglamento 50 straipsnį, Tarnyba pasilieka 150 EUR paraiškos mokesčio, o jo likutį grąžina nurodydama pareiškėjui paraiškoje rastus trūkumus.“

               d)

               8 straipsnio 5 dalis papildoma šiuo sakiniu:
               „Tokio mokesčio dydį nustato Tarnybos pirmininkas pasikonsultavęs su Administracine taryba ir jis paskelbiamas Tarnybos Oficialiajame biuletenyje.“

               e)

               12 straipsnio 1 dalies c punktas išbraukiamas.

               f)

               13 straipsnis išbraukiamas.

               g)

               14 straipsnio 3 ir 4 dalys išbraukiamos.

         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. sausio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 30 d.

            Komisijos vardu

            Pirmininkas

         Jean-Claude JUNCKER

      (1)  OL L 227, 1994 9 1, p. 1.

      (2)  1995 m. gegužės 31 d. Komisijos reglamentas (EB) Nr. 1238/95, nustatantis Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles (OL L 121, 1995 6 1, p. 31).

      (3)  1995 m. gegužės 31 d. Komisijos reglamentas (EB) Nr. 1239/95, nustatantis Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles (OL L 121, 1995 6 1, p. 37).

      (4)  2009 m. rugsėjo 17 d. Komisijos reglamentas (EB) Nr. 874/2009, nustatantis Tarybos reglamento (EB) Nr. 2100/94 nuostatų, susijusių su Bendrijos augalų veislių tarnybos atliekamomis procedūromis, įgyvendinimo taisykles (OL L 251, 2009 9 24, p. 3).


title: 2013 m. lapkričio 14 d. Komisijos įgyvendinimo reglamentas (ES) Nr. 1150/2013, kuriuo dėl veikliosios medžiagos rapsų aliejaus patvirtinimo sąlygų iš dalies keičiamas Įgyvendinimo reglamentas (ES) Nr. 540/2011  Tekstas svarbus EEE

text:
15.11.2013

               LT

               Europos Sąjungos oficialusis leidinys

               L 305/13

         KOMISIJOS ĮGYVENDINIMO REGLAMENTAS (ES) Nr. 1150/2013
   2013 m. lapkričio 14 d.
   kuriuo dėl veikliosios medžiagos rapsų aliejaus patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c punktą ir 78 straipsnio 2 dalį,
   kadangi:

               (1)

               veiklioji medžiaga rapsų aliejus buvo įtraukta į Tarybos direktyvos 91/414/EEB (2) I priedą priėmus Komisijos direktyvą 2008/127/EB (3) Komisijos reglamento (EB) Nr. 2229/2004 (4) 24b straipsnyje nustatyta tvarka. Direktyvą 91/414/EEB pakeitus Reglamentu (EB) Nr. 1107/2009 ši medžiaga laikoma patvirtinta pagal tą reglamentą ir yra įtraukta į Komisijos įgyvendinimo reglamento (ES) Nr. 540/2011 (5) priedo A dalį;

               (2)

               pagal Reglamento (EB) Nr. 2229/2004 25a straipsnį Europos maisto saugos tarnyba (toliau – Tarnyba) 2012 m. gruodžio 18 d. pateikė Komisijai savo nuomonę dėl rapsų aliejaus peržiūros ataskaitos projekto (6). Tarnyba pareiškėjui pateikė nuomonę dėl rapsų aliejaus. Komisija jį paragino pateikti pastabų dėl rapsų aliejaus peržiūros ataskaitos projekto. Peržiūros ataskaitos projektą ir Tarnybos išvadą valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2013 m. spalio 3 d. baigė rengti kaip Komisijos rapsų aliejaus peržiūros ataskaitą;

               (3)

               patvirtinta, kad veiklioji medžiaga rapsų aliejus turi būti laikoma patvirtinta pagal Reglamentą (EB) Nr. 1107/2009;

               (4)

               pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina iš dalies pakeisti rapsų aliejaus patvirtinimo sąlygas dėl didžiausio šios toksiškumo požiūriu svarbios priemaišos – eruko rūgšties – kiekio;

               (5)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (6)

               valstybėms narėms turėtų būti skirtas laikotarpis augalų apsaugos produktų, kurių sudėtyje yra rapsų aliejaus, registracijai panaikinti;

               (7)

               prieš įsigaliojant šiam reglamentui turėtų būti nustatytas pakankamas laikotarpis, per kurį valstybės narės, pranešėjai ir augalų apsaugos produktų, kurių sudėtyje yra rapsų aliejaus, leidimų turėtojai spėtų įvykdyti reikalavimus, atsiradusius dėl pakeistų patvirtinimo sąlygų;

               (8)

               tais atvejais, kai valstybės narės augalų apsaugos produktams, kurių sudėtyje yra rapsų aliejaus, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip praėjus aštuoniolikai mėnesių po reglamento įsigaliojimo;

               (9)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimas
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009 valstybės narės prireikus iki 2014 m. rugsėjo 30 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos rapsų aliejaus, registraciją.
   3 straipsnis
   Lengvatinis laikotarpis
   Bet koks valstybių narių pagal Reglamento (EB) Nr. 1107/2009 46 straipsnį nustatytas lengvatinis laikotarpis turi būti kuo trumpesnis ir baigtis ne vėliau kaip 2015 m. rugsėjo 30 d.
   4 straipsnis
   Įsigaliojimas
   Šis reglamentas įsigalioja 2014 m. balandžio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 14 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (3)  2008 m. gruodžio 18 d. Komisijos direktyva 2008/127/EB, iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo (OL L 344, 2008 12 20, p. 89).

      (4)  2004 m. gruodžio 3 d. Komisijos reglamentas (EB) Nr. 2229/2004, nustatantis tolesnes išsamias darbų programos, minėtos Tarybos direktyvos 91/414/EEB 8 straipsnio 2 dalyje, ketvirtojo etapo įgyvendinimo taisykles (OL L 379, 2004 12 24, p. 13).

      (5)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (6)  Europos maisto saugos tarnyba (tarpusavio vertinimo išvada dėl veikliosios medžiagos augalinio aliejaus (rapsų aliejaus) keliamos pesticido rizikos vertinimo). EMST leidinys (2013 m.), 11(1):3058. [45 p.] doi:10.2903/j.efsa.2013.3058. Adresas internete: www.efsa.europa.eu/efsajournal

      PRIEDAS
      Įgyvendinimo reglamento (ES) Nr. 540/2011 priedo A dalies 242 eilutėje veikliosios medžiagos rapsų aliejaus įrašas pakeičiamas taip:

                     Nr.

                     Įprastas pavadinimas, identifikavimo numeriai

                     IUPAC pavadinimas

                     Grynumas

                     Patvirtinimo data

                     Patvirtinimo galiojimo pabaiga

                     Konkrečios nuostatos

                     „242

                     Augaliniai aliejai/rapsų aliejus
                     CAS Nr. 8002-13-9
                     CIPAC Nr. nepaskirtas

                     Rapsų aliejus

                     Rapsų aliejus yra sudėtinis riebalų rūgščių mišinys.
                     Svarbios priemaišos: ne daugiau kaip 2 % eruko rūgšties

                     2009 m. rugsėjo 1 d.

                     2019 m. rugpjūčio 31 d.

                     A   DALIS
                     Leidžiama naudoti tik kaip insekticidą arba akaricidą.
                     B   DALIS
                     Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į rapsų aliejaus (SANCO/2623/2008) peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2013 m. spalio 3 d., išvadas, ypač į jos I ir II priedėlius.
                     Naudojimo sąlygose prireikus turi būti numatytos rizikos mažinimo priemonės.“


title: 2012 m. rugsėjo 18 d. Komisijos įgyvendinimo reglamentas (ES) Nr. 837/2012 dėl leidimo naudoti 6-fitazę (EC 3.1.3.26), gautą iš Aspergillus oryzae (DSM 22594), kaip naminių paukščių, nujunkytų paršelių, penimų kiaulių ir paršavedžių pašarų priedą (leidimo turėtojas – DSM Nutritional Products )  Tekstas svarbus EEE

text:
19.9.2012

               LT

               Europos Sąjungos oficialusis leidinys

               L 252/7

         KOMISIJOS ĮGYVENDINIMO REGLAMENTAS (ES) Nr. 837/2012
   2012 m. rugsėjo 18 d.
   dėl leidimo naudoti 6-fitazę (EC 3.1.3.26), gautą iš Aspergillus oryzae (DSM 22594), kaip naminių paukščių, nujunkytų paršelių, penimų kiaulių ir paršavedžių pašarų priedą (leidimo turėtojas – DSM Nutritional Products)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

               (2)

               pagal Reglamento (EB) Nr. 1831/2003 7 straipsnį buvo pateiktas prašymas suteikti leidimą naudoti 6-fitazę (EC 3.1.3.26), gautą iš Aspergillus oryzae (DSM 22594). Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (3)

               prašymas pateiktas dėl leidimo naudoti 6-fitazę (EC 3.1.3.26), gautą iš Aspergillus oryzae (DSM 22594), kaip naminių paukščių, nujunkytų paršelių, penimų kiaulių ir paršavedžių pašarų priedą, priskirtiną prie priedų kategorijos „zootechniniai priedai“;

               (4)

               Europos maisto saugos tarnyba (toliau – Tarnyba) 2011 m. gruodžio 14 d. priimtoje nuomonėje (2) padarė išvadą, kad siūlomomis naudojimo sąlygomis 6-fitazė (EC 3.1.3.26), gauta iš Aspergillus oryzae (DSM 22594), nedaro nepageidaujamo poveikio gyvūnų ir žmonių sveikatai ar aplinkai ir kad ją naudojant gali pagerėti visų tikslinių rūšių gyvūnų fosforo panaudojimas. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;

               (5)

               atlikus 6-fitazės (EC 3.1.3.26), gautos iš Aspergillus oryzae (DSM 22594), vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Todėl reikėtų leisti naudoti šį preparatą, kaip nurodyta šio reglamento priede;

               (6)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Priede nurodytą preparatą, priklausantį zootechninių priedų kategorijai ir virškinimo stimuliatorių funkcinei grupei, leidžiama naudoti kaip priedą gyvūnų mityboje šio reglamento priede nustatytomis sąlygomis.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. rugsėjo 18 d.

            Komisijos vardu

            Pirmininkas

         José Manuel BARROSO

      (1)  OL L 268, 2003 10 18, p. 29.

      (2)  EMST leidinys, 2012 m., 10(1):2527.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo terminas

                  Aktyvumo vienetai kilograme visaverčio pašaro, kurio drėgnis yra 12 %

                     Zootechninių priedų kategorija. Funkcinė grupė: virškinimo stimuliatoriai

                  4a18

                     DSM Nutritional Products

                  6-fitazė (EC 3.1.3.26)

                                 Priedo sudėtis

                              6-fitazės (EC 3.1.3.26), gautos iš Aspergillus oryzae (DSM 22594), preparatas, kurio mažiausias aktyvumas:

                                          50 000 (1) FYT/g kieto pavidalo

                                          20 000 FYT/g skysto pavidalo

                                 Veikliosios medžiagos apibūdinimas

                              6-fitazė (EC 3.1.3.26), gauta iš Aspergillus oryzae (DSM 22594)

                                 Analizės metodas
                                  (2)

                              Kolorimetrinis metodas matuojant neorganinį fosfatą, 6-fitazės atpalaiduotą iš fitato (ISO 30024:2009)

                  Naminiai paukščiai
                  Penimos kiaulės
                  Paršeliai (nujunkyti)

                  —

                  500 FYT

                  —

                              1.

                              Priedo ir premikso naudojimo taisyklėse nurodyti laikymo temperatūrą, laiką ir stabilumą granuliuojant.

                              2.

                              Rekomenduojama dozė kilograme visaverčio pašaro:

                                          —

                                          naminiams paukščiams, nujunkytiems paršeliams ir penimoms kiaulėms: 500–4 000 FYT;

                                          —

                                          paršavedėms: 1 000-4 000 FYT.

                              3.

                              Naudoti pašaruose, kurių sudėtyje yra daugiau kaip 0,23 % su fitinu sujungto fosforo.

                              4.

                              Sauga: tvarkant produktą reikia dėvėti kvėpavimo takų apsaugos priemones, akinius ir pirštines.

                              5.

                              Naudoti nujunkytiems paršeliams iki 35 kg svorio.

                     2022 m. spalio 9 d.

                  Paršavedės

                  1 000 FYT

         (1)  1 FYT – tai fermento kiekis, atpalaiduojantis 1 mikromolį neorganinio fosfato per minutę iš fitato, esant tokioms reakcijos sąlygoms: fitato koncentracija 5,0 mM, esant 5,0 pH ir 37 °C temperatūrai.

         (2)  Išsamų analizės metodų aprašymą galima rasti Etaloninės laboratorijos svetainėje http://irmm.jrc.ec.europa.eu/EURLs/EURL_feed_additives/Pages/index.aspx.


title: 2015 m. gruodžio 15 d. Komisijos įgyvendinimo reglamentas (ES) 2015/2378, kuriuo nustatomos išsamios tam tikrų Tarybos direktyvos 2011/16/ES dėl administracinio bendradarbiavimo apmokestinimo srityje nuostatų įgyvendinimo taisyklės ir panaikinamas Įgyvendinimo reglamentas (ES) Nr. 1156/2012

text:
18.12.2015

               LT

               Europos Sąjungos oficialusis leidinys

               L 332/19

         KOMISIJOS ĮGYVENDINIMO REGLAMENTAS (ES) 2015/2378
   2015 m. gruodžio 15 d.
   kuriuo nustatomos išsamios tam tikrų Tarybos direktyvos 2011/16/ES dėl administracinio bendradarbiavimo apmokestinimo srityje nuostatų įgyvendinimo taisyklės ir panaikinamas Įgyvendinimo reglamentas (ES) Nr. 1156/2012
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 15 d. Tarybos direktyvą 2011/16/ES dėl administracinio bendradarbiavimo apmokestinimo srityje ir panaikinančią Direktyvą 77/799/EB (1), ypač į jos 20 straipsnio 1, 3 ir 4 dalis ir 21 straipsnio 1 dalį,
   kadangi:

               (1)

               Direktyva 2011/16/ES pakeitė Tarybos direktyvą 77/799/EB (2). Padaryta keletas svarbių administracinio bendradarbiavimo apmokestinimo srityje taisyklių pakeitimų, visų pirma dėl keitimosi informacija tarp valstybių narių, siekiant didinti tarpvalstybinio keitimosi informacija veiksmingumą ir efektyvumą;

               (2)

               Tarybos direktyva 2014/107/ES (3) padaryta Direktyvos 2011/16/ES pakeitimų siekiant nustatyti privalomus automatinius finansinių sąskaitų informacijos mainus ir susijusias duomenų teikimo ir išsamaus patikrinimo taisykles;

               (3)

               siekiant užtikrinti naujos teisinės sistemos veikimą, Direktyvoje 2011/16/ES nustatytas reikalavimas įgyvendinimo aktais priimti tam tikras taisykles dėl standartinių formų ir kompiuterinių formatų ir valstybių narių keitimosi informacija praktines nuostatas. Komisijos įgyvendinimo reglamente (ES) Nr. 1156/2012 (4) nustatytos išsamios taisyklės dėl standartinių formų ir kompiuterinių formatų, kurie turi būti naudojami remiantis Direktyva 2011/16/ES;

               (4)

               atsižvelgiant į pakeitimus, kuriuos reikia padaryti siekiant įgyvendinti Direktyvą 2011/16/ES ir supaprastinti įgyvendinimo aktą, tikslinga panaikinti Įgyvendinimo reglamentą (ES) Nr. 1156/2012 ir išdėstyti naujas konsoliduotas taisykles;

               (5)

               siekiant palengvinti keitimąsi informacija, Direktyvoje 2011/16/ES reikalaujama, kad toks keitimasis informacija pagal tą direktyvą vyktų naudojant standartines formas, išskyrus privalomus automatinius informacijos mainus;

               (6)

               naudotinose standartinėse formose turėtų būti keletas laukelių, kurie būtų pakankamai diversifikuoti, kad valstybės narės galėtų kiekvienu atitinkamu atveju naudoti tam konkrečiam atvejui tinkamus laukelius;

               (7)

               privalomų automatinių informacijos mainų tikslais Direktyvoje 2011/16/ES nustatytas reikalavimas Komisijai priimti praktines nuostatas ir kompiuterinius formatus. Siekiant užtikrinti informacijos, kuria keičiamasi, tinkamumą ir paties keitimosi veiksmingumą, šiuo klausimu reikėtų nustatyti išsamias taisykles;

               (8)

               atsižvelgiant į sąlygą, kad Direktyvos 2011/16/ES 8 straipsnio 1 dalyje nurodyti privalomi automatiniai informacijos apie penkių kategorijų pajamas ir kapitalą mainai vykdomi tik jei ši informacija turima, pagrįstai nustatyta tik atitinkamo kompiuterinio formato bendroji struktūra ir jį sudarančių elementų klasės, o kiekvienos iš tų klasių išsamiais elementais keičiamasi, jei informacija turima kiekvienoje valstybėje narėje;

               (9)

               atsižvelgiant į tai, kad informaciją, kuria keičiamasi pagal Direktyvos 2011/16/ES 8 straipsnio 3a dalį, duomenis teikiančios finansų įstaigos turi surinkti laikydamosi Direktyvos 2011/16/ES I ir II prieduose išdėstytų taikytinų duomenų teikimo ir išsamaus patikrinimo taisyklių ir todėl keitimuisi netaikoma sąlyga turėti informaciją, priešingai, naudotinas kompiuterinis formatas turėtų būti išplėstas, kad būtų kuo išsamesnis ir apimtų kiekvieną elementą kartu su atitinkamais jo požymiais, jei jų esama;

               (10)

               pagal Direktyvą 2011/16/ES informacija, kai tik įmanoma, turėtų būti pateikta elektroninėmis priemonėmis naudojant bendrąjį ryšio tinklą (toliau – CCN tinklas). Prireikus turėtų būti nurodytos praktinės perdavimo nuostatos. Išsamios taisyklės turėtų būti taikomos ataskaitų, deklaracijų ir kitų dokumentų, kuriuose nenurodyta pati informacija, kuria keičiamasi, bet kurie ją pagrindžia, perdavimui, o tuo atveju, kai nenaudojamas CCN tinklas, ir nedarant poveikio kitokiai dvišaliais susitarimais nustatytai tvarkai – informacijos, kuria keičiamasi, perdavimui ir identifikavimui;

               (11)

               valstybių narių įstatymai ir kiti teisės aktai, būtini, kad būtų laikomasi Direktyvos 2011/16/ES 8 straipsnio 3a dalies dėl privalomų automatinių finansinių sąskaitų informacijos mainų, turi būti taikomi nuo 2016 m. sausio 1 d. Todėl šis reglamentas turėtų būti taikomas nuo tos pačios dienos;

               (12)

               šiame reglamente numatytos priemonės atitinka Administracinio bendradarbiavimo apmokestinimo srityje komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Keitimosi prašoma informacija, spontaniškų mainų, pranešimų ir atsiliepimų standartinės formos
   1.   Naudotinų formų „laukelis“ – vieta formoje, kur gali būti įrašoma informacija, kuria keičiamasi pagal Direktyvą 2011/16/ES.
   2.   Prašymams suteikti informaciją ir atlikti administracinius tyrimus pagal Direktyvos 2011/16/ES 5 straipsnį, taip pat atsakymams į juos, patvirtinimams, prašymams suteikti papildomos aiškinamosios informacijos, pranešimams apie negalėjimą įvykdyti prašymo arba prašymo atmetimą pagal tos direktyvos 7 straipsnį naudotina forma atitinka šio reglamento I priedą.
   3.   Spontaniškai perduodamai informacijai ir jos gavimo patvirtinimui pagal Direktyvos 2011/16/ES 9 ir 10 straipsnius naudotina forma atitinka šio reglamento II priedą.
   4.   Prašymams įteikti administracinius pranešimus pagal Direktyvos 2011/16/ES 13 straipsnio 1 ir 2 dalis bei atsakymams į juos pagal tos direktyvos 13 straipsnio 3 dalį naudotina forma atitinka šio reglamento III priedą.
   5.   Atsiliepimams pagal Direktyvos 2011/16/ES 14 straipsnio 1 dalį naudotina forma atitinka šio reglamento IV priedą.
   2 straipsnis
   Privalomų automatinių informacijos mainų kompiuteriniai formatai
   1.   Privalomiems automatiniams informacijos mainams pagal Direktyvos 2011/16/ES 8 straipsnio 1 dalį naudotinas kompiuterinis formatas atitinka šio reglamento V priedo nuostatas.
   2.   Privalomiems automatiniams informacijos mainams pagal Direktyvos 2011/16/ES 8 straipsnio 3a dalį naudotinas kompiuterinis formatas atitinka šio reglamento VI priedo nuostatas.
   3 straipsnis
   CCN tinklo naudojimo praktinės nuostatos
   1.   Ataskaitos, deklaracijos ir kiti dokumentai, nurodyti informacijoje, perduotoje pagal Direktyvą 2011/16/ES, gali būti siunčiami naudojant kitas nei CCN tinklas ryšio priemones.
   2.   Kai Direktyvoje 2011/16/ES nurodyta informacija keičiamasi ne elektroninėmis priemonėmis naudojant CCN tinklą ir jei kitaip nesusitarta dvišaliu pagrindu, informacija teikiama kartu su lydraščiu, kuriame apibūdinta perduodama informacija ir kuris yra tinkamai pasirašytas informaciją perduodančios kompetentingos institucijos.
   4 straipsnis
   Panaikinimas
   Įgyvendinimo reglamentas (ES) Nr. 1156/2012 panaikinamas nuo 2016 m. sausio 1 d.
   Nuorodos į panaikintą įgyvendinimo reglamentą laikomos nuorodomis į šį reglamentą.
   5 straipsnis
   Įsigaliojimas ir taikymas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. sausio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gruodžio 15 d.

            Komisijos vardu

            Pirmininkas

         Jean-Claude JUNCKER

      (1)  OL L 64, 2011 3 11, p. 1.

      (2)  1977 m. gruodžio 19 d. Tarybos direktyva 77/799/EB dėl valstybių narių kompetentingų institucijų tarpusavio pagalbos tiesioginio apmokestinimo srityje (OL L 336, 1977 12 27, p. 15).

      (3)  2014 m. gruodžio 9 d. Tarybos direktyva 2014/107/ES, kuria iš dalies keičiamos Direktyvos 2011/16/ES nuostatos, susijusios su privalomais automatiniais apmokestinimo srities informacijos mainais (OL L 359, 2014 12 16, p. 1).

      (4)  2012 m. gruodžio 6 d. Komisijos įgyvendinimo reglamentas (ES) Nr. 1156/2012, kuriuo nustatomos išsamios tam tikrų Tarybos direktyvos 2011/16/ES dėl administracinio bendradarbiavimo apmokestinimo srityje nuostatų įgyvendinimo taisyklės (OL L 335, 2012 12 7, p. 42).

      I PRIEDAS

         1 straipsnio 2 dalyje nurodyta forma

      Prašymų suteikti informaciją ir atlikti administracinius tyrimus pagal Direktyvos 2011/16/ES 5 straipsnį, taip pat atsakymų į juos, patvirtinimų, prašymų suteikti papildomos aiškinamosios informacijos, pranešimų apie negalėjimą įvykdyti prašymo arba prašymo atmetimą pagal Direktyvos 2011/16/ES 7 straipsnį formą sudaro šie laukeliai (1):

                  —

                  Teisinis pagrindas

                  —

                  Numeris

                  —

                  Data

                  —

                  Besikreipiančioji institucija ir institucija, į kurią kreipiamasi

                  —

                  Asmens, dėl kurio atliekamas tyrimas ar patikrinimas, tapatybė

                  —

                  Bendras atvejo apibūdinimas ir, jei yra, konkreti aiškinamoji informacija, kuria remiantis būtų galima įvertinti numatomą prašomos informacijos reikalingumą valstybių narių nacionalinių įstatymų, susijusių su Direktyvos 2011/16/ES 2 straipsnyje nurodytais mokesčiais, taikymo ir įgyvendinimo atžvilgiu

                  —

                  Mokestinis tikslas, dėl kurio prašoma informacijos

                  —

                  Tiriamasis laikotarpis

                  —

                  Asmens, kuris, manoma, turi prašomą informaciją, vardas, pavardė (pavadinimas) ir adresas

                  —

                  Direktyvos 2011/16/ES 16 straipsnio 1 dalyje nustatytų teisinių reikalavimų įvykdymas

                  —

                  Direktyvos 2011/16/ES 17 straipsnio 1 dalyje nustatytų teisinių reikalavimų įvykdymas

                  —

                  Motyvuotas prašymas atlikti konkretų administracinį tyrimą ir priežastys, dėl kurių atsisakyta atlikti konkretų administracinį tyrimą

                  —

                  Prašymo suteikti informaciją gavimo patvirtinimas

                  —

                  Prašymas suteikti papildomos aiškinamosios informacijos

                  —

                  Negalėjimo pateikti informacijos arba atsisakymo ją suteikti priežastys

                  —

                  Negalėjimo atsakyti iki atitinkamo termino pabaigos priežastys ir data, iki kurios institucija, į kurią kreipiamasi, mano galėsianti atsakyti.

         (1)  Tačiau į tam tikru atveju naudojamą formą turi būti įtraukti tik tuo konkrečiu atveju užpildyti laukeliai.

      II PRIEDAS

         1 straipsnio 3 dalyje nurodyta forma

      Spontaniškai perduodamos informacijos ir jos gavimo patvirtinimo atitinkamai pagal Direktyvos 2011/16/ES 9 ir 10 straipsnius formą sudaro šie laukeliai (1):

                  —

                  Teisinis pagrindas

                  —

                  Numeris

                  —

                  Data

                  —

                  Informaciją siunčianti ir ją gaunanti institucija

                  —

                  Asmens, dėl kurio vykdomi spontaniški informacijos mainai, tapatybė

                  —

                  Laikotarpis, kurį apima spontaniški informacijos mainai

                  —

                  Direktyvos 2011/16/ES 16 straipsnio 1 dalyje nustatytų teisinių reikalavimų įvykdymas

                  —

                  Spontaniškai perduodamos informacijos gavimo patvirtinimas.

         (1)  Tačiau į tam tikru atveju naudojamą formą turi būti įtraukti tik tuo konkrečiu atveju užpildyti laukeliai.

      III PRIEDAS

         1 straipsnio 4 dalyje nurodyta forma

      Prašymo įteikti pranešimą pagal Direktyvos 2011/16/ES 13 straipsnio 1 ir 2 dalis ir atsakymo į jį pagal tos direktyvos 13 straipsnio 3 dalį formą sudaro šie laukeliai (1):

                  —

                  Teisinis pagrindas

                  —

                  Numeris

                  —

                  Data

                  —

                  Besikreipiančioji institucija ir institucija, į kurią kreipiamasi

                  —

                  Priemonės ar sprendimo adresato vardas, pavardė (pavadinimas) ir adresas

                  —

                  Kita informacija, kuri gali padėti identifikuoti adresatą

                  —

                  Priemonės ar sprendimo dalykas

                  —

                  Institucijos, į kurią kreipiamasi, atsakymas pagal Direktyvos 2011/16/ES 13 straipsnio 3 dalį, nurodant priemonės ar sprendimo įteikimo adresatui datą.

         (1)  Tačiau į tam tikru atveju naudojamą formą turi būti įtraukti tik tuo konkrečiu atveju užpildyti laukeliai.

      IV PRIEDAS

         1 straipsnio 5 dalyje nurodyta forma

      Atsiliepimų pagal Direktyvos 2011/16/ES 14 straipsnio 1 dalį formą sudaro šie laukeliai (1):

                  —

                  Numeris

                  —

                  Data

                  —

                  Atsiliepimą teikianti kompetentinga institucija

                  —

                  Bendras pateiktos informacijos įvertinimas

                  —

                  Su pateikta informacija tiesiogiai susiję rezultatai.

         (1)  Tačiau į tam tikru atveju naudojamą formą turi būti įtraukti tik tuo konkrečiu atveju užpildyti laukeliai.

      V PRIEDAS

         2 straipsnio 1 dalyje nurodytas kompiuterinis formatas

      Privalomiems automatiniams informacijos mainams pagal Direktyvos 2011/16/ES 8 straipsnio 1 dalį naudojami kompiuteriniai formatai atitinka toliau pateikiamą medžio struktūrą ir apima šias elementų klases (1):

                  a)

                  susijusias su visu pranešimu:

                  b)

                  susijusias su pagrindine dalimi, skirta informacijai apie su darbo santykiais susijusias pajamas arba direktoriaus atlyginimą perduoti:

                  c)

                  susijusias su pagrindine dalimi, skirta informacijai apie pensijas perduoti:

                  d)

                  susijusias su pagrindine dalimi, skirta informacijai apie gyvybės draudimo produktus perduoti:

                  e)

                  susijusias su pagrindine dalimi, skirta informacijai apie nekilnojamojo turto turėjimą ir pajamas iš jo perduoti:

                  f)

                  susijusias su pagrindine dalimi, kai neperduodama jokios su konkrečia kategorija susijusios informacijos:

                  g)

                  susijusias su pagrindine dalimi, kurioje patvirtinamas su konkrečia kategorija susijusios informacijos gavimas:

         (1)  Tačiau tam tikru atveju naudojamame kompiuteriniame formate turi būti pateikti tik tuo konkrečiu atveju faktiškai pateikiami ir taikomi laukai.

      VI PRIEDAS

         2 straipsnio 2 dalyje nurodytas kompiuterinis formatas

      Privalomiems automatiniams informacijos mainams pagal Direktyvos 2011/16/ES 8 straipsnio 3a dalį naudojami kompiuteriniai formatai atitinka toliau pateikiamą medžio struktūrą ir apima šiuos elementus ir atributus (1):

                  a)

                  susijusius su visu pranešimu:

                  b)

                  susijusius su a punkte nurodytame pranešime naudojamais FATCA ir CRS bendrais tipais:

                  c)

                  susijusius su a punkte nurodytame pranešime naudojamais OECD bendrais tipais:

         (1)  Tačiau tam tikru atveju naudojamame kompiuteriniame formate turi būti pateikti tik tuo konkrečiu atveju naudojami faktiškai taikytini elementai ir atributai, susiję su Direktyvos 2011/16/ES I ir II prieduose išdėstytomis duomenų teikimo ir išsamaus patikrinimo taisyklėmis.


title: 2016 m. lapkričio 9 d. Komisijos įgyvendinimo reglamentas (ES) 2016/1963, kuriuo dėl standartinių formų, naudotinų remiantis Tarybos direktyvomis (ES) 2015/2376 ir (ES) 2016/881, ir lingvistinių nuostatų, taikytinų remiantis tomis direktyvomis, iš dalies keičiamas Įgyvendinimo reglamentas (ES) 2015/2378

text:
10.11.2016

               LT

               Europos Sąjungos oficialusis leidinys

               L 303/4

         KOMISIJOS ĮGYVENDINIMO REGLAMENTAS (ES) 2016/1963
   2016 m. lapkričio 9 d.
   kuriuo dėl standartinių formų, naudotinų remiantis Tarybos direktyvomis (ES) 2015/2376 ir (ES) 2016/881, ir lingvistinių nuostatų, taikytinų remiantis tomis direktyvomis, iš dalies keičiamas Įgyvendinimo reglamentas (ES) 2015/2378
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 15 d. Tarybos direktyvą 2011/16/ES dėl administracinio bendradarbiavimo apmokestinimo srityje ir panaikinančią Direktyvą 77/799/EEB (1), ypač į jos 20 straipsnio 5 ir 6 dalis,
   kadangi:

               (1)

               Direktyvos 2011/16/ES 8a straipsnyje nustatyti privalomi automatiniai informacijos apie išankstinius tarpvalstybinius sprendimus ir išankstinę kainodaros tvarką mainai. Vykdant tuos mainus turėtų būti naudojama standartinė forma ir taikomos lingvistinės nuostatos; taip pat turėtų būti sukurtas saugus valstybių narių centrinis registras, į kurį įrašoma informacija;

               (2)

               Direktyvos 2011/16/ES 8aa straipsnyje nustatyti privalomi automatiniai informacijos apie ataskaitas pagal šalis mainai. Turėtų būti priimtos su forma, naudotina vykdant mainus, susijusios lingvistinės nuostatos;

               (3)

               todėl Komisijos įgyvendinimo reglamentas (ES) 2015/2378 (2) turėtų būti atitinkamai iš dalies pakeistas;

               (4)

               siekiant nuoseklumo ir teisinio tikrumo, tikslinga suderinti šio reglamento taikymo datas su datomis, iki kurių turėtų būti pradėti taikyti valstybių narių įstatymai ir kiti teisės aktai, būtini, kad būtų laikomasi Direktyvos 2011/16/ES 8a ir 8aa straipsnių;

               (5)

               šiame reglamente nustatytos priemonės atitinka Administracinio bendradarbiavimo apmokestinimo srityje komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) 2015/2378 pakeitimai
   Įgyvendinimo reglamentas (ES) 2015/2378 iš dalies keičiamas taip:

               1)

               įterpiamas 2a straipsnis:
               „2a straipsnis
               Privalomų automatinių informacijos apie išankstinius tarpvalstybinius sprendimus ir išankstinę kainodaros tvarką mainų standartinės formos, įskaitant lingvistines nuostatas
               1.   Naudotinų formų „sudedamoji dalis“ ir „laukelis“ – vieta formoje, kur gali būti įrašoma informacija, kuria keičiamasi pagal Direktyvą 2011/16/ES.
               2.   Forma, naudotina vykdant privalomus automatinius informacijos apie išankstinius tarpvalstybinius sprendimus ir išankstinę kainodaros tvarką mainus pagal Direktyvos 2011/16/ES 8a straipsnį atitinka šio reglamento VII priedą.
               3.   Direktyvos 2011/16/ES 20 straipsnio 5 dalyje nurodyti pagrindiniai elementai – tai sudedamosios dalys, išvardytos tos direktyvos 8a straipsnio 6 dalies b, h ir i punktuose; tie pagrindiniai elementai taip pat siunčiami anglų kalba.“;

               2)

               įterpiamas 2b straipsnis:
               „2b straipsnis
               Privalomų automatinių informacijos apie ataskaitas pagal šalis mainų lingvistinės nuostatos
               Direktyvos 2011/16/ES 20 straipsnio 6 dalyje nurodyti pagrindiniai elementai – tai į tos direktyvos III priedo III skirsnio 3 lentelę įtraukta informacija arba paaiškinimai; tie pagrindiniai elementai taip pat siunčiami anglų kalba, išskyrus atvejus, kai siunčiančioji valstybė narė ir visos kitos valstybės narės, kurioms informacija siunčiama pagal Direktyvos 2011/16/ES 8aa straipsnio 2 dalį, susitaria vartoti kitą oficialiąją Sąjungos kalbą.“;

               3)

               Pridedamas šio reglamento priede nustatytas VII priedas.

         2 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. sausio 1 d.
   Tačiau 1 straipsnio 2 dalis taikoma nuo 2017 m. birželio 5 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 9 d.

            Komisijos vardu

            Pirmininkas

         Jean-Claude JUNCKER

      (1)  OL L 64, 2011 3 11, p. 1.

      (2)  2015 m. gruodžio 15 d. Komisijos įgyvendinimo reglamentas (ES) 2015/2378, kuriuo nustatomos išsamios tam tikrų Tarybos direktyvos 2011/16/ES dėl administracinio bendradarbiavimo apmokestinimo srityje nuostatų įgyvendinimo taisyklės ir panaikinamas Įgyvendinimo reglamentas (ES) Nr. 1156/2012 (OL L 332, 2015 12 18, p. 19).

      PRIEDAS
      Įgyvendinimo reglamentas (ES) 2015/2378 papildomas šiuo priedu:

            „VII PRIEDAS

               2a straipsnyje nurodyta forma

            Į privalomų automatinių informacijos apie išankstinius tarpvalstybinius sprendimus ir išankstinę kainodaros tvarką mainų pagal Direktyvos 2011/16/ES 8a straipsnį formą, be tos direktyvos 8a straipsnio 6 dalyje išvardytų sudedamųjų dalių, įtraukiamas šis laukelis:

                        a)

                        Sprendimo nuoroda.“


title: 2012 m. gruodžio 14 d. Komisijos įgyvendinimo reglamentas (ES) Nr. 1205/2012, kuriuo iš dalies keičiamos Reglamento (ES) Nr. 802/2010 nuostatos dėl kompanijos veiklos rezultatų Tekstas svarbus EEE

text:
15.12.2012

               LT

               Europos Sąjungos oficialusis leidinys

               L 347/10

         KOMISIJOS ĮGYVENDINIMO REGLAMENTAS (ES) Nr. 1205/2012
   2012 m. gruodžio 14 d.
   kuriuo iš dalies keičiamos Reglamento (ES) Nr. 802/2010 nuostatos dėl kompanijos veiklos rezultatų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos direktyvą 2009/16/EB dėl uosto valstybės kontrolės (1), ypač į jos 27 straipsnį,
   kadangi:

               (1)

               kompanijos veiklos rezultatai yra vienas iš bendrųjų parametrų, pagal kurį galima įvertinti laivo rizikos lygį;

               (2)

               vertinant kompanijos veiklos rezultatus, reikia atsižvelgti į visų kompanijos laivyno laivų, inspektuotų Sąjungoje ir regione, kuriame taikomas Paryžiaus susitarimo memorandumas dėl uosto valstybės kontrolės (Paryžiaus SM), trūkumų ir sulaikymų rodiklius;

               (3)

               įgyvendinimo taisyklės, skirtos apskaičiuoti kompanijos veiklos rezultatus, pagal kuriuos galima įvertinti laivo rizikos lygį, ir skelbtinų sąrašų sudarymo metodika išdėstytos 2010 m. rugsėjo 13 d. Komisijos reglamente (ES) Nr. 802/2010, kuriuo įgyvendinamos Europos Parlamento ir Tarybos direktyvos 2009/16/EB 10 straipsnio 3 dalies ir 27 straipsnio nuostatos dėl kompanijų veiklos vertinimo (2);

               (4)

               vykdant inspektavimo duomenų bazės informacija pagrįstų sąrašų skelbimo modeliavimo bandymus pasirodė, kad Reglamente (ES) Nr. 802/2010 išdėstyta skelbimo metodika turėtų būti labiau tikslinė;

               (5)

               todėl, siekiant padaryti aktualesnius kompanijų, kurių veiklos rezultatų lygis yra žemas arba labai žemas, sąrašus, reikia iš dalies pakeisti tų sąrašų sudarymo kriterijus, kad būtų orientuojamasi į kompanijų, kurių veiklos rezultatų lygis pats žemiausias, paviešinimą. Tai neturėtų pakeisti kompanijų veiklos rezultatų lygio, pagal kurį galima įvertinti laivo rizikos lygį, skaičiavimo;

               (6)

               į sąrašą reikia įtraukti tas žemo arba labai žemo veiklos rezultatų lygio kompanijas, kurių toks rezultatų lygis be pertraukos laikėsi 36 mėnesių laikotarpį iki pat skelbimo. Nuolat žemas veiklos rezultatų lygis tokį ilgą laikotarpį rodo, kad kompanija nenori arba nėra pajėgi pagerinti rezultatų lygį. Kadangi sąrašų skelbimas vykdomas remiantis tvarkomais duomenimis, kurie apima 36 mėnesius kompanijų vykdytos veiklos rezultatų lygį, reikėtų suteikti pakankamai laiko iki pirmojo paskelbimo, kad THETIS duomenų bazėje būtų sukaupta pakankamai duomenų, kuriuos valstybės narės praneša pagal Direktyvą 2009/16/EB;

               (7)

               kurios kompanijos turi būti įtrauktos į sąrašus, nustatoma remiantis vien tik valstybių narių į inspektavimo duomenų bazę perduota ir patvirtinta informacija, laikantis Direktyvos 2009/16/EB 24 straipsnio 3 dalies. Tai informacija apie laivų inspektavimą ir inspektuojant nustatytus trūkumus ir sulaikymus. Tai ir laivo informacija (pavadinimas, TJO identifikavimo numeris, šaukinys ir vėliava), savininko arba tokio asmens kaip valdytojas ar laivo be įgulos frachtuotojas, kuris perėmė atsakomybę už laivo eksploatavimą ir visas Tarptautinio saugaus valdymo (angl. ISM) kodekse nurodytas pareigas bei atsakomybę, asmenvardis. Taip kompanijos ir laivų, už kuriuos ji atsakinga, veiklos rezultatų lygis gali būti automatiškai stebimas inspektavimo duomenų bazėje ir sąrašai gali būti atnaujinami kasdien;

               (8)

               Komisijai turi būti sudaryta galimybė naudojantis automatinėmis inspektavimo duomenų bazės funkcijomis gauti iš jos aktualius duomenis, kad būtų galima nustatyti kompanijas, įtrauktinas į kompanijų, kurių veiklos rezultatas yra žemas arba labai žemas, sąrašą;

               (9)

               kompanijos veiklos vertinimo matricos nustatymo metodika yra pagrįsta kompanijos sulaikymo indekso ir trūkumų indeksų apdorojimu, kaip numatyta Reglamento (ES) Nr. 802/2010 priede;

               (10)

               šiame reglamente numatytos priemonės atitinka Jūrų saugumo ir teršimo iš laivų prevencijos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 802/2010 3 straipsnio 2 dalis pakeičiama taip:

      „2.   Nuo 2014 m. sausio 1 d. EMSA savo viešoje interneto svetainėje skelbia ir kasdien atnaujina šią informaciją:

                  a)

                  kompanijų, kurių veiklos rezultatai per 36 mėnesius nuolat buvo labai žemi, sąrašą;

                  b)

                  kompanijų, kurių veiklos rezultatai per 36 mėnesius nuolat buvo žemi ar labai žemi, sąrašą;

                  c)

                  kompanijų, kurių veiklos rezultatų lygis per 36 mėnesius nuolat buvo žemas, sąrašą.“

   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 14 d.

            Komisijos vardu

            Pirmininkas

         José Manuel BARROSO

      (1)  OL L 131, 2009 5 28, p. 57.

      (2)  OL L 241, 2010 9 14, p. 4.


title: 2014 m. spalio 27 d. Komisijos įgyvendinimo reglamentas (ES) Nr. 1140/2014, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
28.10.2014

               LT

               Europos Sąjungos oficialusis leidinys

               L 307/36

         KOMISIJOS ĮGYVENDINIMO REGLAMENTAS (ES) Nr. 1140/2014
   2014 m. spalio 27 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 27 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS
      Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  AL

                  55,3

                  MA

                  105,2

                  MK

                  84,3

                  ZZ

                  81,6

                  0707 00 05

                  AL

                  59,9

                  MK

                  80,7

                  TR

                  133,3

                  ZZ

                  91,3

                  0709 93 10

                  MA

                  99,6

                  TR

                  108,6

                  ZZ

                  104,1

                  0805 50 10

                  AR

                  78,7

                  TR

                  99,7

                  UY

                  86,1

                  ZA

                  84,3

                  ZZ

                  87,2

                  0806 10 10

                  BR

                  278,9

                  MD

                  39,0

                  PE

                  350,2

                  TR

                  147,0

                  ZZ

                  203,8

                  0808 10 80

                  BR

                  53,3

                  CL

                  86,3

                  CN

                  117,7

                  MD

                  27,7

                  NZ

                  148,8

                  US

                  191,0

                  ZA

                  157,5

                  ZZ

                  111,8

                  0808 30 90

                  CN

                  106,3

                  TR

                  114,2

                  ZZ

                  110,3

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2012 m. liepos 16 d. Komisijos įgyvendinimo reglamentas (ES) Nr. 646/2012, kuriuo nustatomos taisyklės, susijusios su vienkartinėmis ir periodinėmis baudomis, pagalEuropos Parlamento ir Tarybos reglamentą (EB) Nr. 216/2008  Tekstas svarbus EEE

text:
17.7.2012

               LT

               Europos Sąjungos oficialusis leidinys

               L 187/29

         KOMISIJOS ĮGYVENDINIMO REGLAMENTAS (ES) Nr. 646/2012
   2012 m. liepos 16 d.
   kuriuo nustatomos taisyklės, susijusios su vienkartinėmis ir periodinėmis baudomis, pagalEuropos Parlamento ir Tarybos reglamentą (EB) Nr. 216/2008
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 25 straipsnio 3 dalį,
   kadangi:

               (1)

               Reglamentu (EB) Nr. 216/2008 siekiama Europoje nustatyti ir išlaikyti vienodą aukštą civilinės aviacijos saugos lygį. Tame reglamente numatomos priemonės tam tikslui ir kitiems civilinės aviacijos saugos srities tikslams pasiekti;

               (2)

               pagal Reglamentą (EB) Nr. 216/2008 Europos aviacijos saugos agentūra (toliau – agentūra) yra atsakinga už tam tikrų produktų, asmenų ir įmonių sertifikavimą. Savo kompetencijos srityse agentūra turi prižiūrėti, kad tie produktai, asmenys ir įmonės atitiktų galiojančius reikalavimus, įskaitant Reglamento (EB) Nr. 216/2008 nuostatas ir jo įgyvendinimo taisykles;

               (3)

               jei nustatyti galimi trūkumai nėra tinkamai pašalinami vykdant šiuo metu galiojančią priežiūros procedūrą, Reglamento (EB) Nr. 216/2008 25 straipsniu Komisija įgaliojama agentūros išduotų pažymėjimų turėtojams pastarosios prašymu nustatyti vienkartines ir periodines baudas už Reglamente (EB) Nr. 216/2008 ar jo įgyvendinimo taisyklėse nustatytų pareigų nevykdymą sąmoningai ar dėl aplaidumo;

               (4)

               vienkartinių ir periodinių baudų įvedimas turėtų tapti papildoma priemone, kuria Komisija galėtų subtiliau ir lanksčiau keliais etapais spręsti taisyklių pažeidimo klausimą palyginus su agentūros išduoto pažymėjimo atėmimu;

               (5)

               būtina nustatyti taisykles, susijusias su procedūromis, užklausomis, susijusių priemonių taikymu ir agentūros ataskaitų teikimo tvarka, taip pat sprendimų priėmimo tvarkos taisykles, įskaitant nuostatas dėl vienkartinių ir periodinių baudų apskaičiavimo ir surinkimo. Be to, būtina nustatyti išsamius vienkartinių ir periodinių baudų dydžio nustatymo kriterijus;

               (6)

               šios taisyklės ir procedūros turėtų būti nustatomos atsižvelgiant į poreikį užtikrinti kuo geresnius saugos ir aplinkos apsaugos standartus, skatinti veiksmingą įrodymų rinkimą ir sprendimų priėmimą, taip pat užtikrinti, kad procedūros būtų vykdomos ir vienkartinės bei periodinės baudos būtų skiriamos teisingai ir skaidriai;

               (7)

               šio reglamento nuostatos gali būti veiksmingai įgyvendinamos tik glaudžiai bendradarbiaujant valstybėms narėms, Komisijai ir agentūrai. Dėl to būtina nustatyti jų tarpusavio konsultacijų ir bendradarbiavimo tvarką, kad būtų užtikrintas įrodymų rinkimo ir sprendimų dėl tariamo pažeidimo priėmimo procedūrų veiksmingas vykdymas;

               (8)

               tikslinga, kad inicijuodamos ir vykdydamos reglamento reikalavimų nesilaikymo procedūrą, taip pat apskaičiuodamos vienkartines ir periodines baudas, Komisija ir agentūra atsižvelgtų į kitas procedūras, kurias to paties pažymėjimo turėtojo atžvilgiu inicijavo arba baigė taikyti valstybė narė ar trečiosios šalys;

               (9)

               be to, Komisija ir agentūra turėtų atsižvelgti į visas agentūros inicijuotas ir dar nebaigtas procedūras ar priimtus sprendimus, susijusius su atitinkamo pažymėjimo daliniu keitimu, apribojimu, galiojimo sustabdymu ar panaikinimu pagal Reglamentą (EB) Nr. 216/2008;

               (10)

               nepažeidžiant Sąjungos teisės, pagal kurią neleidžiama naudoti su sauga susijusios informacijos kaltinimų pateikimo ar atsakomybės nustatymo tikslais, visų pirma Reglamento (EB) Nr. 216/2008 16 straipsnio 2 dalies, 2010 m. spalio 20 d. Europos Parlamento ir Tarybos reglamento (ES) Nr. 996/2010 dėl civilinės aviacijos avarijų ir incidentų tyrimo ir prevencijos, kuriuo panaikinama Direktyva 94/56/EB (2), 19 straipsnio 2 dalies ir 2003 m. birželio 13 d. Europos Parlamento ir Tarybos direktyvos 2003/42/EB dėl civilinės aviacijos įvykių pranešimų (3) 7 straipsnio, Komisija ar agentūra, vykdydamos tyrimą ar priimdamos sprendimus per reglamento reikalavimų nesilaikymo procedūrą, gali naudotis visais pagal Sąjungos teisę suteiktais priežiūros įgaliojimais, susijusiais su pažymėjimais, išduotais pagal Reglamentą (EB) Nr. 216/2008. Komisijos sprendimas, kuriuo skiriamos vienkartinės ar periodinės baudos, turėtų būti grindžiamas agentūros surinktais įrodymais, pažymėjimo turėtojo, kurio atžvilgiu vykdoma reglamento reikalavimų nesilaikymo procedūra, pastabomis ir, prireikus, kita agentūrai ir Komisijai pateikta informacija;

               (11)

               pažymėjimo turėtojams tikslinga suteikti galimybę per nurodytą laikotarpį savanoriškai įvykdyti Reglamento (EB) Nr. 216/2008 ir jo įgyvendinimo taisyklių reikalavimus, ir tuo atveju vienkartinės ar periodinės baudos Komisija neturėtų skirti. Tačiau ši galimybė parodyti, kad reikalavimų laikomasi savanoriškai, turėtų būti suteikta ribotam laikui;

               (12)

               sprendimai skirti vienkartines ar periodines baudas turėtų būti grindžiami tik tais argumentais, dėl kurių atitinkamas pažymėjimo turėtojas galėjo pateikti pastabų;

               (13)

               skirtinos vienkartinės ar periodinės baudos turėtų būti veiksmingos, proporcingos ir atgrasančios, atsižvelgiant į konkrečios bylos aplinkybes;

               (14)

               atrodo tikslinga numatyti konkrečią procedūrą, taikytiną tais atvejais, kai Komisija ketina skirti periodinę baudą už pažymėjimo turėtojo, kurio atžvilgiu vykdoma reglamento reikalavimų nesilaikymo procedūra, atsisakymą bendradarbiauti su Komisija ar agentūra, kai šios imasi įrodymų rinkimo priemonių ar kitais būdais prašo pateikti informaciją;

               (15)

               šiame reglamente atsižvelgiama į pagrindines teises ir laikomasi Europos Sąjungos pagrindinių teisių chartijoje pripažintų principų, visų pirma susijusių su teise į gynybą ir konfidencialumo principo, vadovaujantis bendraisiais teisės principais ir Europos Sąjungos Teisingumo Teismo praktika;

               (16)

               siekiant užtikrinti teisinį tikrumą vykdant reglamento reikalavimų nesilaikymo procedūrą, būtina nustatyti išsamias vienkartinių ar periodinių baudų skyrimo ir reikalavimo jas įgyvendinti terminų ir senaties terminų apskaičiavimo taisykles;

               (17)

               sprendimai, kuriais skiriamos vienkartinės ir periodinės baudos, turėtų būti įgyvendinami pagal Sutarties dėl Europos Sąjungos veikimo 299 straipsnį ir juos turėtų teisę peržiūrėti Europos Sąjungos Teisingumo Teismas;

               (18)

               šiame reglamente numatytos priemonės atitinka pagal Reglamento (EB) Nr. 216/2008 65 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   I   SKYRIUS

      BENDROSIOS NUOSTATOS

   1 straipsnis
   Dalykas ir taikymo sritis
   1.   Šiame reglamente nustatomos išsamios taisyklės Reglamentui (EB) Nr. 216/2008 įgyvendinti, kuriomis reglamentuojami kriterijai, pagal kuriuos nustatomas vienkartinės ar periodinės baudos dydis, įrodymų rinkimo, susijusių priemonių taikymo ir ataskaitų teikimo procedūros, taip pat sprendimų priėmimo tvarka, įskaitant nuostatas dėl teisės į gynybą, galimybės susipažinti su byla, teisinio atstovavimo, konfidencialumo ir laiko nuostatas ir nuostatas dėl vienkartinių bei periodinių baudų apskaičiavimo ir surinkimo.
   2.   Šis reglamentas taikomas skiriant:

               (a)

               vienkartines baudas Europos aviacijos saugos agentūros (toliau – agentūra) išduotą pažymėjimą turintiems asmenims ir įmonėms (toliau – pažymėjimo turėtojas), kai jie sąmoningai ar dėl aplaidumo pažeidė Reglamento (EB) Nr. 216/2008 nuostatas ar jo įgyvendinimo taisykles ir kai tai susiję su Sąjungos interesais;

               (b)

               periodines baudas a punkte nurodytiems pažymėjimo turėtojiems, siekiant juos priversti laikytis Reglamento (EB) Nr. 216/2008 ar jo įgyvendinimo taisyklių.

         II   SKYRIUS

      REGLAMENTO REIKALAVIMŲ NESILAIKYMO PROCEDŪRA

      1   SKIRSNIS

         Įrodymų rinkimas

   2 straipsnis
   Reglamento reikalavimų nesilaikymo procedūra
   1.   Šiame skyriuje nustatyta reglamento reikalavimų nesilaikymo procedūra apima visus Reglamento (EB) Nr. 216/2008 ar jo įgyvendinimo taisyklių galimų pažeidimų tyrimo administracinius etapus.
   2.   Agentūra gali inicijuoti reglamento reikalavimų nesilaikymo procedūrą pati arba Komisijos ar valstybės narės prašymu.
   3.   Jei reglamento reikalavimų nesilaikymo procedūra inicijuojama Komisijos ar valstybės narės prašymu, agentūra informuoja Komisiją ar valstybę narę apie tai, kaip į jų prašymą atsižvelgta.
   3 straipsnis
   Prašymai pateikti informaciją
   1.   Inicijuodama ir vykdydama reglamento reikalavimų nesilaikymo procedūrą agentūra gali naudotis visa informacija, kurią ji gavo naudodamasi visais pagal Sąjungos teisę suteiktais priežiūros įgaliojimais pažymėjimų, išduotų pagal Reglamentą (EB) Nr. 216/2008, atžvilgiu. Šiais įgaliojimais nepažeidžiama Sąjungos teisė, pagal kurią informacija neleidžiama naudotis kaltinimų pateikimo ar atsakomybės nustatymo tikslais.
   2.   Prieš inicijuodama reglamento reikalavimų nesilaikymo procedūrą agentūra gali pareikalauti, kad atitinkamas pažymėjimo turėtojas pateiktų informaciją, susijusią su tariamu pažeidimu.
   Agentūra nurodo prašymo tikslą ir tai, kad prašymas teikiamas pagal šį reglamentą, taip pat nurodo terminą, iki kurio informacija turi būti pateikta.
   4 straipsnis
   Pranešimas
   1.   Agentūra pažymėjimo turėtojui, Komisijai ir valstybės (-ių) narės (-ių) ar trečiosios šalies ar šalių, kurioje (-iose) yra pagrindinė pažymėjimo turėtojo verslo vieta ir kurioje (-iose) padarytas pažeidimas, nacionalinėms aviacijos institucijoms, taip pat, jei taikoma, trečiųjų šalių aviacijos institucijoms ir tarptautinėms organizacijoms, kompetentingoms šio reglamento klausimais, siunčia pranešimą raštu apie reglamento reikalavimų nesilaikymo procedūros inicijavimą.
   2.   Pranešime:

               (a)

               išdėstomi įtarimai pažymėjimo turėtojui, nurodant įtariamai pažeistas Reglamento (EB) Nr. 216/2008 nuostatas ar jo įgyvendinimo taisykles ir pateikiant įrodymus, kuriais tie įtarimai grindžiami; ir

               (b)

               pažymėjimo turėtojas informuojamas, kad gali būti paskirta vienkartinė ar periodinė bauda.

         5 straipsnis
   Įrodymų rinkimas
   1.   Kai įrodymų rinkimas yra inicijuotas, agentūra išsiaiškina faktus ir įtarimus.
   2.   Agentūra gali paprašyti pažymėjimo turėtojo pateikti paaiškinimus raštu ar žodžiu arba informaciją ar dokumentus.
   Prašymas raštu pateikiamas pažymėjimo turėtojui. Agentūra išdėsto prašymo teisinį pagrindą ir tikslą, nustato, iki kada turi būti pateikta informacija, ir informuoja pažymėjimo turėtoją apie 16 straipsnio 1 dalies a ir b punktuose nurodytas periodines baudas už reikalavimo nepatenkinimą arba už tai, kad reikalavimo nepaisoma arba pateikiama neteisinga arba klaidinanti informacija.
   3.   Agentūra gali paprašyti nacionalinių aviacijos institucijų bendradarbiauti tyrime ir, visų pirma, teikti visą su tariamu pažeidimu susijusią informaciją.
   Prašyme nurodomas jo teisinis pagrindas ir tikslas, ir nustatomas atsakymo pateikimo arba įrodymų rinkimo priemonės vykdymo terminas.
   4.   Agentūra gali prašyti bet kurių fizinių ar juridinių asmenų arba trečiųjų šalių aviacijos institucijų pateikti informaciją, susijusią su tariamu pažeidimu.
   Prašyme nurodomas jo teisinis pagrindas ir tikslas, ir nustatoma, iki kada informacija turi būti pateikta.
   6 straipsnis
   Savanoriškas reikalavimų laikymasis
   1.   Pranešdama apie reglamento reikalavimų nesilaikymo procedūros inicijavimą arba vėliau, agentūra nustato laikotarpį, per kurį pažymėjimo turėtojas gali raštu nurodyti, kad jis savanoriškai laikosi arba, jei taikoma, ketina laikytis pažeistų nuostatų. Jei pažymėjimo turėtojas savanoriškai pradeda laikytis nuostatų per agentūros nustatytą terminą, agentūra nusprendžia baigti inicijuotą reglamento reikalavimų nesilaikymo procedūrą.
   Agentūra neprivalo atsižvelgti į atsakymus, gautus po to termino.
   2.   1 dalyje numatytas terminas jokiu atveju negali pasibaigti vėliau nei tą dieną, kai agentūra praneša apie 7 straipsnyje numatytą prieštaravimo pareiškimą.
   7 straipsnis
   Prieštaravimo pareiškimas
   1.   Atskleidusi faktus ir nustačiusi, kad yra pagrindas tęsti reglamento reikalavimų nesilaikymo procedūrą, agentūra pažymėjimo turėtojui raštu praneša apie prieštaravimo pareiškimą. Prieštaravimo pareiškime:

               (a)

               išdėstomi įtarimai pažymėjimo turėtojui, be kita ko, tiksliai nurodant įtariamai pažeistas Reglamento (EB) Nr. 216/2008 nuostatas ar jo įgyvendinimo taisykles ir pateikiant įrodymus, kuriais tie įtarimai grindžiami;

               (b)

               pateikiama informacija, kad gali būti skiriama vienkartinė ar periodinė bauda.

         2.   Pranešdama apie prieštaravimo pareiškimą, agentūra paprašo pažymėjimo turėtojo raštu pateikti pastabas. Prašymas teikiamas raštu, jame nurodomas pastabų pateikimo terminas.
   8 straipsnis
   Žodinis nagrinėjimas
   1.   Pažymėjimo turėtojo prašymu agentūra suteikia jiems galimybę savo argumentus išdėstyti per žodinį pažeidimo nagrinėjimą.
   2.   Jei būtina, agentūra gali pakviesti žodiniame nagrinėjime dalyvauti nacionalines aviacijos institucijas arba kitus asmenis.
   3.   Žodinis nagrinėjimas nėra viešas. Kiekvienas asmuo gali būti išklausomas atskirai arba dalyvaujant kitiems pakviestiems dalyvauti asmenims, atsižvelgiant į teisėtą pažymėjimo turėtojų ir kitų asmenų interesą saugoti savo verslo paslaptis ir kitą konfidencialią informaciją.
   9 straipsnis
   Terminai
   Siekdama užtikrinti įrodymų rinkimo procedūros vykdymo teisinį tikrumą, agentūra nustato išsamias terminų nustatymo taisykles.
   10 straipsnis
   Ataskaita
   1.   Agentūra Komisijai, valstybėms narėms ir pažymėjimo turėtojui teikia ataskaitą, kurioje apibendrinamos jos įrodymų rinkimo, vykdyto pagal šį skirsnį, išvados. Be to, agentūra Komisijai pateikia bylą, dėl kurios renkami įrodymai.
   2.   Jei agentūros ataskaitoje daroma išvada, kad pažymėjimo turėtojas pažeidė Reglamento (EB) Nr. 216/2008 nuostatas ar jo įgyvendinimo taisykles, ataskaitoje taip pat pateikiama:

               (a)

               bylos aplinkybių vertinimas pagal šio reglamento 15 straipsnyje nustatytus kriterijus;

               (b)

               Komisijai adresuotas prašymas skirti vienkartinę ar periodinę baudą;

               (c)

               pagrįstas siūlymas, nurodant vienkartinės ar periodinės baudos dydį.

         3.   Agentūra priima ataskaitą ne vėliau kaip per [12 mėnesių] po pranešimo apie reglamento reikalavimų nesilaikymo procedūros inicijavimą pranešimą pagal 4 straipsnį arba per [6 mėnesius] po Komisijos pranešimo apie bylos grąžinimą pagal 12 straipsnį.

      2   SKIRSNIS

         Sprendimų priėmimas

   11 straipsnis
   Prašymai pateikti informaciją
   1.   Jei, gavusi agentūros prašymą pagal 10 straipsnio 2 dalies b punktą, Komisija nusprendžia tęsti reglamento reikalavimų nesilaikymo procedūrą, ji gali raštu pareikalauti, kad pažymėjimo turėtojas pateiktų paaiškinimus raštu ar žodžiu arba informaciją ar dokumentus. Tokiu atveju Komisija informuoja pažymėjimo turėtoją apie 16 straipsnio 1 dalies c ir d punktuose numatytas periodines baudas už reikalavimo nevykdymą arba neteisingos ar klaidinančios informacijos pateikimą.
   Be to, Komisija gali paprašyti agentūros, nacionalinės aviacijos institucijos arba bet kurio fizinio ar juridinio asmens pateikti su tariamu pažeidimu susijusią informaciją.
   2.   Komisija užtikrina, kad pažymėjimo turėtojui būtų sudarytos sąlygos pateikti paaiškinimus raštu arba informaciją ar dokumentus, kuriais galėtų pagrįsti savo bylą. Pažymėjimo turėtojai gali prašyti, kad pažeidimas būtų nagrinėjamas žodžiu, tačiau Komisija turi teisę tokį prašymą patenkinti tik jei mano, kad tai būtina.
   12 straipsnis
   Naujas įrodymų rinkimo laikotarpis
   Atsižvelgdama į agentūros ataskaitą, pažymėjimo turėtojo pastabas, pateiktas remiantis ta ataskaita, ir kitą susijusią informaciją, Komisija gali laikyti, kad reikia papildomos informacijos. Tokiu atveju ji gali grąžinti bylą agentūrai. Komisija agentūrai aiškiai nurodo klausimus, kuriuos pastaroji turėtų toliau tirti, ir, jei tinkama, siūlo galimas įrodymų rinkimo priemones, kaip numatyta Reglamente (EB) Nr. 216/2008. Naujam įrodymų rinkimo laikotarpiui taikomas šio reglamento II skyriaus 1 skirsnis.

      3   SKIRSNIS

         Sprendimai dėl vienkartinių ir periodinių baudų

   13 straipsnis
   Vienkartinės ir periodinės baudos ir didžiausia jų suma
   1.   Jei po 2 skirsnyje numatytos sprendimų priėmimo procedūros Komisija nustato, kad pažymėjimo turėtojas sąmoningai ar dėl aplaidumo pažeidė Reglamentą (EB) Nr. 216/2008 ar jo įgyvendinimo taisykles, ji gali priimti sprendimą skirti baudą, kuri neviršytų 4 % praėjusių finansinių metų metinių pažymėjimo turėtojo pajamų ar apyvartos.
   2.   Jei tuo metu, kai priimamas 1 dalyje nurodytas sprendimas, pažymėjimo turėtojas nėra pašalinęs pažeidimo, Komisija gali tuo pačiu sprendimu skirti periodines dienos baudas, kurios neviršytų 2,5 % pažymėjimo turėtojo praėjusių finansinių metų vienos dienos pajamų ar apyvartos vidurkio.
   Šios periodinės baudos gali būti skiriamos nuo pranešimo apie sprendimą paskelbimo dienos iki pažeidimo nutraukimo dienos.
   3.   1 ir 2 dalyse nurodyti praėjusieji finansiniai metai – tai finansiniai metai prieš 1 dalyje nurodyto sprendimo datą.
   4.   Vienkartinės ir periodinės baudos yra administracinio pobūdžio.
   5.   Sprendimų skirti vienkartines ir periodines baudas vykdymas yra užtikrinamas.
   14 straipsnis
   Sprendimų turinys
   1.   13 straipsnyje nurodytas sprendimas grindžiamas tik tais argumentais, dėl kurių pažymėjimo turėtojas galėjo pateikti pastabas Komisijai.
   2.   Komisija informuoja pažymėjimo turėtoją apie jo turimas teismines teisės gynimo priemones.
   3.   Komisija apie priimtą sprendimą praneša valstybėms narėms ir agentūrai.
   4.   Skelbdama išsamią informaciją apie savo sprendimą ir informuodama valstybes nares, Komisija atsižvelgia į teisėtą pažymėjimo turėtojų ir kitų asmenų interesą saugoti savo verslo paslaptis.
   15 straipsnis
   Vienkartinių ir periodinių baudų taikymo ir apskaičiavimo kriterijai
   1.   Nustatydama, ar skirti vienkartines ir periodines baudas, ir nustatydama tų baudų dydį, Komisija vadovaujasi veiksmingumo, proporcingumo ir atgrasymo principais.
   2.   Kiekvienu atveju Komisija atsižvelgia, jei tinkama, į tokias aplinkybes:

               (a)

               pažeidimo sunkumą ir poveikį, visų pirma, tokio pažeidimo padarinius ir poveikį saugai bei aplinkai;

               (b)

               į pažymėjimo turėtojo uolumą ir bendradarbiavimą nustatant pažeidimą ir taikant taisomuosius veiksmus arba vykdant reglamento reikalavimų nesilaikymo procedūrą arba į bet kokį pažymėjimo turėtojo trukdymą nustatyti pažeidimą ir vykdyti reglamento reikalavimų nesilaikymo procedūrą ar atsisakymą vykdyti agentūros, Komisijos ar nacionalinės aviacijos institucijos prašymus, pateiktus taikant šį reglamentą;

               (c)

               į pažymėjimo turėtojo sąžiningumą interpretuojant ir vykdant su pažymėjimų turėtojais susijusius įsipareigojimus pagal Reglamentą (EB) Nr. 216/2008 ar jo įgyvendinimo taisykles arba į bet kokius pažymėjimo turėtojo apgaulės įrodymus;

               (d)

               į pažymėjimo turėtojo apyvartą, susijusią su šia byla, ir ekonominį pajėgumą;

               (e)

               į poreikį priimti laikinas ar skubias priemones;

               (f)

               į pažymėjimo turėtojo daromų pažeidimų pasikartojimą, dažnumą arba trukmę;

               (g)

               į ankstesnes sankcijas, įskaitant finansines sankcijas, taikytas tam pačiam pažymėjimo turėtojui.

         3.   Nustatydama vienkartinės ir periodinės baudos dydį, Komisija atsižvelgia į tuo pačiu teisiniu pagrindu ir faktais pagrįstas vykdymo užtikrinimo priemones, kurių pažymėjimo turėtojo atžvilgiu jau imtasi nacionaliniu lygmeniu arba kurių jo atžvilgiu jau ėmėsi agentūra.

      4   SKIRSNIS

         Nebendradarbiavimas

   16 straipsnis
   Periodinės baudos už nebendradarbiavimą
   1.   Agentūros prašymu ar savo iniciatyva Komisija gali nuspręsti pažymėjimo turėtojui skirti periodines dienos baudas, kurios neviršytų [0,5] % pažymėjimo turėtojo praėjusių finansinių metų vienos dienos pajamų ar apyvartos vidurkio, jei jis sąmoningai ar dėl aplaidumo:

               (a)

               nevykdo pagal 5 straipsnį priimtos įrodymų rinkimo priemonės;

               (b)

               atsakydamas į prašymus, pateiktus taikant pagal 5 straipsnį priimtą įrodymų rinkimo priemonę, pateikia neteisingą ar klaidinančią informaciją;

               (c)

               nevykdo prašymo pateikti informaciją pagal 11 straipsnį;

               (d)

               atsakydamas į prašymą pateikti informaciją pagal 11 straipsnį, pateikia neteisingą ar klaidinančią informaciją.

         Periodinės baudos gali būti skiriamos nuo pranešimo apie tą sprendimą paskelbimo dienos iki tol, kol bus pradėta bendradarbiauti.
   2.   1 dalyje nurodyti praėjusieji finansiniai metai – tai finansiniai metai prieš 1 dalyje nurodyto sprendimo datą.
   17 straipsnis
   Procedūra
   Jei Komisija ketina priimti 16 straipsnio 1 dalyje nurodytą sprendimą, ji pirmiausia raštu informuoja pažymėjimo turėtoją ir nustato laikotarpį, per kurį pažymėjimo turėtojas Komisijai gali raštu pateikti savo pastabas.
   Komisija nėra įpareigota atsižvelgti į pastabas raštu, gautas pasibaigus šiam laikotarpiui.
   18 straipsnis
   Procedūrų papildomumas
   Inicijuodamos ir vykdydamos reglamento reikalavimų nesilaikymo procedūrą, Komisija ir agentūra atsižvelgia į:

               (a)

               visas to paties pažymėjimo turėtojo atžvilgiu valstybės narės ar trečiosios šalies inicijuotas ar baigtas reglamento reikalavimų nesilaikymo procedūras, pagrįstas tuo pačiu teisiniu pagrindu ir faktais; ir

               (b)

               visas to paties pažymėjimo turėtojo atžvilgiu pagal Reglamentą (EB) Nr. 216/2008 agentūros inicijuotas procedūras, grindžiamas tuo pačiu teisiniu pagrindu ir faktais, siekiant iš dalies keisti, apriboti ar panaikinti atitinkamą pažymėjimą arba sustabdyti jo galiojimą.

      5   SKIRSNIS

   19 straipsnis
   Vienkartinių ir periodinių baudų išieškojimas
   Pagal Tarybos reglamentą (EB, Euratomas) Nr. 1605/2002 (4) ir Komisijos reglamentą (EB, Euratomas) Nr. 2342/2002 (5) Komisija, siekdama išieškoti vienkartines ir periodines baudas, parengia vykdomąjį raštą sumoms išieškoti ir pažymėjimo turėtojui išduoda debetinį dokumentą.
   III   SKYRIUS

      GALIMYBĖ SUSIPAŽINTI SU BYLA, TEISINIS ATSTOVAVIMAS, KONFIDENCIALUMAS IR LAIKO NUOSTATOS

      1   SKIRSNIS

         Teisės į gynybą

   20 straipsnis
   Galimybė susipažinti su byla
   1.   Po to, kai pagal 4 straipsnį pateikiamas pranešimas, pažymėjimo turėtojas pateikęs prašymą turi teisę susipažinti su Komisijos ir agentūros surinktais dokumentais ir kita medžiaga, naudojama kaip tariamo pažeidimo įrodymai.
   2.   Dokumentai, gauti pasinaudojant galimybe susipažinti su byla, šio reglamento taikymo tikslais naudojami tik teismo arba administraciniuose procesuose.
   21 straipsnis
   Teisinis atstovavimas
   Kai vykdoma reglamento reikalavimų nesilaikymo procedūra, pažymėjimo turėtojas turi teisę į teisinį atstovavimą.
   22 straipsnis
   Konfidencialumas, profesinė paslaptis ir teisė neduoti parodymų
   1.   Nepažeidžiant teisės keistis informacija ir jas naudotis, kaip numatyta 5 straipsnio 3 dalyje ir 11 straipsnio 1 dalyje, reglamento reikalavimų nesilaikymo procedūra vykdoma vadovaujantis konfidencialumo ir profesinės paslapties principais.
   Komisija, agentūra ir nacionalinės aviacijos institucijos (kai jos dalyvauja šioje procedūroje pagal 5 straipsnio 3 dalį ir 10 straipsnio 1 dalį), jų pareigūnai ir kiti jų prižiūrimi dirbantys asmenys neskelbia informacijos, kurią jie gavo ar apsikeitė pagal šį reglamentą ir dėl kurios taikomas įpareigojimas užtikrinti konfidencialumą ir profesinę paslaptį.
   2.   Nepažeidžiant teisės susipažinti su byla, pažymėjimo turėtojas negali susipažinti su Komisijos arba agentūros turimomis verslo paslaptimis, konfidencialia informacija arba vidaus dokumentais.
   3.   Bet kuris asmuo, teikiantis pastabas arba informaciją pagal šį reglamentą, pagrįsdamas aiškiai nurodo, kuri medžiaga laikoma konfidencialia, ir iki Komisijos arba agentūros nustatytos dienos pateikia atskirą nekonfidencialų variantą. Jei tokių nuorodų nepateikta, Komisija gali daryti prielaidą, kad pateiktose pastabose ar informacijoje konfidencialios informacijos nėra.
   4.   Pažymėjimo turėtojas turi teisę neduoti parodymų tais atvejais, kai jis būtų priverstas pateikti atsakymus, kuriais jam galbūt tektų pripažinti, kad padarytas pažeidimas.

      2   SKIRSNIS

         Laiko nuostatos

   23 straipsnis
   Terminų taikymas
   1.   Šiame reglamente nustatyti terminai pradedami skaičiuoti nuo kitos dienos po to, kai pranešimas gaunamas arba įteikiamas asmeniškai.
   Jei pažymėjimo turėtojas turi pateikti pastabas ar informaciją per nustatytą terminą, pranešimą pakanka išsiųsti registruotu laišku, kol dar nesibaigė nustatytas terminas.
   2.   Jeigu terminas baigiasi šeštadienį, sekmadienį arba valstybinės šventės dieną, jis pratęsiamas iki kitos darbo dienos pabaigos.
   3.   Nustatydamos šiame reglamente nurodytus terminus, Komisija ir agentūra kiekvienu konkrečiu atveju atsižvelgia tiek į pasirengimui pateikti dokumentus reikalingą laiką, tiek į bylos skubumą.
   4.   Jei taikytina ir jei pagrįstai paprašoma iki pradinio termino pabaigos, terminai gali būti pratęsti.
   24 straipsnis
   Vienkartinių ir periodinių baudų skyrimo senaties terminai
   1.   Komisijos teisė priimti sprendimą skirti vienkartines ir periodines baudas pagal 13 straipsnį nustoja galioti po penkerių metų.
   16 straipsnyje numatytų periodinių baudų atveju Komisijos teisė priimti sprendimą skirti tokią baudą nustoja galioti po trejų metų.
   Skaičiuojama nuo dienos, kurią padarytas pažeidimas. Tačiau tęstinių ar pakartotinių pažeidimų atveju skaičiuoti pradedama nuo dienos, kurią pažeidimas baigiasi.
   2.   Bet kokiu Komisijos ar agentūros veiksmu vykdant tyrimo ar reglamento reikalavimų nesilaikymo procedūrą nutraukiami 1 dalyje nustatyti senaties terminai. Senaties terminas nutraukiamas nuo dienos, kai apie tokius veiksmus pranešama pažymėjimo turėtojui.
   3.   Nutraukus senaties terminą, jis pradedamas skaičiuoti iš naujo. Tačiau senaties terminas neturi būti daugiau nei du kartus ilgesnis už pradinį senaties terminą, nebent senaties terminas sustabdomas pagal 4 dalį. Tuo atveju senaties terminas pratęsiamas tiek, kiek jis buvo sustabdytas.
   4.   Periodinių baudų skyrimo senaties terminas sustabdomas tol, kol Komisijos sprendimas nagrinėjamas Europos Sąjungos Teisingumo Teisme.
   25 straipsnis
   Vienkartinių ir periodinių baudų surinkimo senaties terminai
   1.   Teisė pradėti išieškojimo procedūrą nustoja galioti praėjus vieniems metams nuo dienos, kai pagal 13 arba 16 straipsnį priimtas sprendimas tampa galutinis.
   2.   Vienkartinių ir periodinių baudų išieškojimo senaties terminas nutraukiamas bet kokiu Komisijos arba valstybės narės, veikiančios Komisijos prašymu, veiksmu, skirtu užtikrinti vienkartinių ir periodinių baudų mokėjimo vykdymą.
   3.   Nutraukus senaties terminą, jis pradedamas skaičiuoti iš naujo.
   4.   Vienkartinių ir periodinių baudų išieškojimo senaties terminas sustabdomas tol, kol:

               (a)

               skiriamas laikas baudai sumokėti;

               (b)

               reikalavimas vykdyti mokėjimą sustabdomas Europos Sąjungos Teisingumo Teismo sprendimu.

         IV   SKYRIUS

      BAIGIAMOSIOS NUOSTATOS

   26 straipsnis
   Taikymas
   Jei pažeidimas pradėtas daryti prieš įsigaliojant šiam reglamentui, šis reglamentas taikomas tai pažeidimo daliai, kuri padaryta po reglamento įsigaliojimo dienos.
   27 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. liepos 16 d.

            Komisijos vardu

            Pirmininkas

         José Manuel BARROSO

      (1)  OL L 79, 2008 3 13, p. 1.

      (2)  OL L 295, 2010 11 12, p. 35.

      (3)  OL L 167, 2003 7 4, p. 23.

      (4)  OL L 248, 2002 9 16, p. 1.

      (5)  OL L 357, 2002 12 31, p. 1.


title: 2014 m. lapkričio 7 d. Komisijos įgyvendinimo reglamentas (ES) Nr. 1205/2014, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
8.11.2014

               LT

               Europos Sąjungos oficialusis leidinys

               L 325/11

         KOMISIJOS ĮGYVENDINIMO REGLAMENTAS (ES) Nr. 1205/2014
   2014 m. lapkričio 7 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. lapkričio 7 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS
      Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  AL

                  66,6

                  MA

                  83,4

                  MK

                  65,0

                  ZZ

                  71,7

                  0707 00 05

                  AL

                  79,4

                  JO

                  194,1

                  MK

                  74,3

                  TR

                  126,7

                  ZZ

                  118,6

                  0709 93 10

                  MA

                  61,1

                  TR

                  136,9

                  ZZ

                  99,0

                  0805 20 10

                  MA

                  125,8

                  TR

                  61,9

                  ZZ

                  93,9

                  0805 20 30, 0805 20 50, 0805 20 70, 0805 20 90

                  MK

                  74,3

                  TR

                  65,8

                  ZZ

                  70,1

                  0805 50 10

                  AR

                  78,7

                  MA

                  52,7

                  TR

                  91,2

                  ZZ

                  74,2

                  0806 10 10

                  BR

                  277,0

                  LB

                  284,9

                  PE

                  229,1

                  TR

                  146,8

                  US

                  303,6

                  ZA

                  133,6

                  ZZ

                  229,2

                  0808 10 80

                  AR

                  153,3

                  BA

                  46,1

                  BR

                  53,5

                  CA

                  136,0

                  CL

                  92,0

                  CN

                  68,5

                  NZ

                  141,9

                  US

                  193,3

                  ZA

                  164,7

                  ZZ

                  116,6

                  0808 30 90

                  CN

                  85,5

                  ZA

                  57,4

                  ZZ

                  71,5

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.